《羸疾益间呈聶长孺学士》
宋代·宋祁

病绪蹇骚骚，弥旬旷坐曹。
缘忧初得损，非巧亦成劳。
计月销双初，惊年变二毛。
隙尘闲日满，当药晬时熬。
顾此逢熙盛，纷吾异俊髦。
滥趋华雉省，清舐翠螭毫。
数米仍能饱，抢榆不顾高。
聊寻秘方枕，更缮养生刀。
夕穗含风月，秋禽企露皋。
比来差胜晤，有意伴持螯。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。